Vuurpyl nou nóg later maan toeDie Artemis 1-vuurpyl. (Foto: Twitter) Nasa is weereens genoop om die lansering van sy kragtigste vuurpyl nóg uit te stel. Tropiese Storm Nicole is hierdie keer die rede dat die lansering van die Artemis 1-vuurpyl nie op 14 November sal plaasvind nie, maar nou eerder op 16 November. Dit is die derde keer in soveel maande dat die lang verwagte toetsvlug om die maan uitgestel moes word. Die datum van 19 November word intussen oopgehou indien die lansering vir ’n vierde keer uitgestel moet word. “Ons mense is die belangrikste aspek van ons sending,” sê Jim Free, ’n senior amptenaar by Nasa, op Twitter. Our people are the most important aspect of our mission. Adjusting our target launch date for #Artemis I prioritizes employee safety and allows our team to tend to the needs of their families and homes. — Jim Free (@JimFree) November 8, 2022 Tropiese storm Nicole sou na verwagting Woensdag naby die Bahama-eilande tot orkaan oorgaan voor dit Woensdagaand of vroeg Donderdag die Amerikaanse deelstaat Florida sal tref. ’n Orkaanwaarskuwing is intussen uitgereik vir die Kennedy-ruimtesentrum in Florida waar die vuurpyl gelanseer word. Die vuurpyl sal deur die storm op die lanseringsplatform by die Kennedy-ruimtesentrum bly staan. Die vuurpyl is in September ter voorbereiding op orkaan Ian van die lanseringsplatform na die monteeraanleg verskuif. Die vuurpyl van 98 m en byna drie miljoen kg is egter net verlede week weer na die lanseringsplatform teruggeskuif. Sommige kenners is bekommerd dat die vuurpyl, wat na raming miljarde dollars kos, beskadig sal word, sou dit buite gelos word. Nasa sê die vuurpyl is egter ontwerp om wind van tot 136 km per uur en swaar reën op die lanseerplatform te weerstaan. Die ruimtetuig se luike is vasgemaak om dit teen waterskade te beskerm. Die beoogde onbemande toetsvlug maak deel uit van die Artemis 1-sending en dieselfde soort vuurpyl is ook gebruik om die Apollo 11-kapsule met drie ruimtevaarders in 1969 na die maan te stuur. Indien die toetsvlug suksesvol is, sal ruimtevaarders na verwagting weer in 2024 na die maan gestuur word.